AaB ville kvalificere sig til Uefa Cuppen som tabende pokalfinalist, hvis FC København blev dansk mester, og europæisk kvalifikation ville sikre David Nielsen en bonus på 300.000 kr., oplyser han i tv-programmet. FC København var bagud 1-0 indtil 90. minut, da Elrio van Heerden udlignede til 1-1 for øjnene af over 30.000 tilskuere, og seks dage senere vandt FC København 4-2 ude over FC Nordsjælland og blev dermed dansk mester med ét points forspring til Brøndby. - Der vil under ingen omstændigheder blive ændret på resultaterne af kampe fra dengang, men David Nielsen kan risikere en personlig disciplinærstraf, fordi han bringer spillet i miskredit, siger DBU's kommunikationschef, Lars Berendt til politiken.dk. DBU vil kigge nærmere på David Nielsens udtalelser og læse spillerens bog 'Sorte svin', inden fodboldunionens Disciplinærudvalg vil tage stilling til, hvorvidt der er grundlag for at rejse en disciplinærsag, skriver politiken.dk. /ritzau/

Referat:
DBU vil følge nøje med, når fodboldspilleren David Nielsen i aften i tv-programmet LPS afslører, at han i 2004 gik på banen for AaB for at tabe med vilje, skriver politiken.dk.